韩元吉
送许侍郎知宣州
我公名满东西川，一持使节几十年。
桥经万里坂九折，儿童学语知公贤。
上皇诏上嗟见晚，归来荷橐趋甘泉。
平生所学欲尽试，新语仅奏囊中篇。
两淮破碎赖整理，百工蛊敝资鑱镌。
念公虽老猷自壮，何谓宜云请益坚。
玉音三谕不可挽，一麾且复临江壖。
宣城景物今更妍，木瓜如瓠栗如拳。
敬亭山下蹑游屐，叠嶂楼中呼酒船。
谢公已往诗句在，公有妙语真齐肩。
却招李白吊杜牧，收揽风月酬云烟。
中原未复敌未灭，政成请公须著鞭。
吾君有意询黄发，庙堂之谋当万全。